**Sve informacije o svim postupcima na jednom mestu**

***Analiza transformacije administrativnih postupaka za građane***

Popis administrativnih postupaka za građane

U okviru Projekta unapređenja usluga elektronske uprave (EDGE) Svetske banke i Republike Srbije, Republički sekretarijat za javne politike i Kancelarija za informacione tehnologije i elektronsku upravu pokrenuli su koordinisani proces popisa administrativnih postupaka za građane.

Proces je pokrenut u skladu sa Programom razvoja elektronske uprave u Republici Srbiji za period od 2020. do 2022. godine, pratećim Akcionim planom („Sl. Glasnik RS“ broj: 85/20), i Akcionim planom za sprovođenje Programa Vlade Srbije.

Cilj ovog procesa jeste upis svih administrativnih postupaka javne uprave u registar administrativnih postupaka Republičkog sekretarijata za javne politike, javna dostupnost informacija o svim postupcima za građane, kao i jačanje transparentnosti, predvidivosti, standardnog pristupa, koordinisanog pojednostavljenja i digitalizacije administrativnih postupaka.

U skladu sa navedenim u martu 2021. godine započet je proces popisa administrativnih postupaka na svim nivoima vlasti, kako bi se obezbedilo da građani mogu sve informacije o svim postupcima pronaći na jednom mestu.

U okviru Projekta unapređenja usluga elektronske uprave Svetske banke i Kancelarije za ITE i e-upravu, uz podršku Republičkog sekretarijata za javne politike kao koordinatora na popisu i optimizaciji administrativnih postupaka, a za potrebe sprovođenja aktivnosti projektom na analizi transformacije servisa za građane, Kancelarije za ITE i e-upravu i Svetska banka angažovali su JV Omni Group Business Solution d.o.o. i Naučne aplikacije d.o.o. Beograd.

U narednih 2 meseca plan je da se, zajedno sa javnom upravom, sprovede popis administrativnih postupaka za građane popunjavanjem elektronskih upitnika. Svim organima i organizacijama biće dostavljeni pristupni kredencijali ka navedenom upitniku, kao i pomoć pri njihovom popunjavanju.

Popis administrativnih postupaka će se sprovoditi kroz četiri faze:

**Prva faza**

Utvrđivanje broja i naziva postupaka, nadležnih institucija za njihovo sprovođenje i drugih osnovnih elemenata koji će se popisati kroz elektronske upitnike, kao i osnovnih elemenata postupaka potrebnih za određivanje prioritetnosti u daljem detaljnom popisu i izboru postupaka za digitalizaciju.

**Druga faza**

Detaljan popis svih postupaka kroz Registar administrativnih postupaka.

**Treća faza**

Koordinisani rad na optimizaciji postupaka i pripremi prioritetnih postupaka za digitalizaciju.

**Četvrta faza**

Digitalizacija postupaka.